Staatsgrond geïdentifiseer vir hervorming | Netwerk24
Staatsgrond geïdentifiseer vir hervorming
Deur Philda Essop 07 Februarie 2019 23:05
Stukke staatsgrond is geïdentifiseer om grondhervorming te versnel, het pres. Cyril Ramaphosa gesê.
Hy het Donderdagaand dié aankondiging in sy staatsrede in die Nasionale Vergadering gedoen sonder om uit te brei presies waar die grond is.
Hy het gesê ingrypings deur beleid en wetgewing sal verseker dat meer grond beskikbaar gestel word vir landbou, nywerheidsontwikkeling en menslike nedersettings.
Strategies geleë grond sal ook beskikbaar gestel word om aandag te gee aan die behoefte aan menslike nedersettings in stedelike en peri-stedelike gebiede.
Die plan is om die “soliede grondslag” van Suid-Afrika se landboubedryf te gebruik om landbou te ontwikkel tot almal se voordeel.
Ramaphosa het gesê landbou se potensiaal vir werkskepping en ekonomiese groei by steeds hoofsaaklik onderontwikkeld.
“Suid-Afrika het steeds groot dele ongebruikte of onproduktiewe grond.”
Ons is gelukkig om ’n landbousektor te hê wat goed ontwikkeld, veerkragtig en gediversifiseer is. Ons wil dit as ’n soliede grondslag gebruik om landbou in die land te help ontwikkel tot almal se voordeel.
Daar is sowat 250 000 opkomende boere wat die grond bewerk en ondersteuning nodig het om hul sakeondernemings ten volle te ontwikkel.
Landbou-uitvoer is volgens Ramaphosa ’n belangrike bron van inkomste vir die ekonomie en die ontwikkeling van die landbousektor is ’n sleutel daartoe om voedselsekerheid te verbeter en belegging te lok.
“Ons is gelukkig om ’n landbousektor te hê wat goed ontwikkeld, veerkragtig en gediversifiseer is. Ons wil dit as ’n soliede grondslag gebruik om landbou in die land te help ontwikkel tot almal se voordeel,” het hy gesê.
Hy het die Suid-Afrikaners geprys wat deelgeneem het aan die werk van die parlementêre grondwetlike hersieningskomitee wat art. 25 van die Grondwet moet hersien en het ook lof gehad vir die lede van die komitee omdat hulle gefokus gebly het in hul werk.
“Ons sal die werk van die grondwetlike hersieningskomitee wat art. 25 moet hersien ondersteun om ondubbelsinnig die bepaling vir grondonteiening sonder vergoeding uiteen te sit.”
Adj.pres. David Mabuza lei ook ’n interministeriële komitee oor grondhervorming om dié proses te versnel. ’n Adviespaneel onder leiding van dr. Vuyo Mahlathi wat op die been gebring is om die regering met grondhervorming te adviseer, sal na verwagting sy verslag in Maart afhandel.
Meer oor: Staatsrede 2019
STEM: Wat het jy van die staatsrede gedink?
KYK: Die staatsrede in foto's
Cyril se pleidooi aan Suid-Afrika se mense